Guðrún Hafsteinsdóttir , formaður SI og Ármann Þorvaldsson , forstjóri Kviku . Aðsend mynd Kvika og Samtök iðnaðarins hafa gert með sér samning um stofnun Hvatningarsjóðs Kviku sem hefur það hlutverk að veita styrki til nema í iðn - og starfsnámi með það að markmiði að vekja athygli á mikilvægi náms og starfa á þessu sviði . Samningurinn var undirritaður í Hörpu í morgun og greint verður frá stofnun sjóðsins á Iðnþingi Samtaka iðnaðarins sem hefst eftir hádegi . Styrktarfjárhæð sjóðsins er 5 milljónir króna árlega fram til ársins 2020 . Heildarstyrkir munu því nema 15 milljónum króna . Í apríl verður hægt að sækja um styrkina og í september verður greint frá úthlutun þeirra til allt að 14 iðnnema . Markmið með stofnun sjóðsins er að efla umræðu og vitund um mikilvægi iðn - og starfsnáms og þýðingu starfa sem því tengjast fyrir íslenskt atvinnulíf . Skortur er á iðnmenntuðu starfsfólki og er sá skortur víða orðinn hamlandi fyrir starfsemi fyrirtækja . Samtök iðnaðarins og Kvika taka því höndum saman og vilja með stofnun sjóðsins vekja athygli á iðnnámi og hvetja þá sem velja að mennta sig á þessu sviði . Lögð verður áhersla á að jafna hlut kynjanna með því að hvetja konur sérstaklega til að skoða tækifæri sem bjóðast í iðn - og starfsnámi .